## Pravilnik o izmjenama i dopunama Pravilnika o porezu na dohodak

### NN 67/1998 (8.5.1998.), Pravilnik o izmjenama i dopunama Pravilnika o porezu na dohodak

# **MINISTARSTVO FINANCIJA**

Na temelju članka 113. stavka 2. Zakona o porezu na dohodak ("Narodne
novine", br. 25/95. - pročišćeni tekst, 52/95. i 106/96.), ministar financija
donosi

## **PRAVILNIK**

### **O IZMJENAMA I DOPUNAMA PRAVILNIKA O POREZU NA DOHODAK**

Članak 1.

U Pravilniku o porezu na dohodak ("Narodne novine", br. 104/95. i 109/96.)
u članku 21. stavku 7. iza riječi u zagradi "poljoprivredna i šumarska
djelatnost" dodaju se riječi "i druge samostalne djelatnosti".

Članak 2.

U članku 22. u stavku 2. iza riječi "odnosno" dodaje se riječ "isplaćena",
a iza riječi "umanjena za" dodaje se riječ "uplaćene".

Članak 3.

U članku 23. stavak 2. mijenja se i glasi:

"(2) Plaćom se ne smatraju iznosi što ih poslodavci isplaćuju svojim
zaposlenicima i to:

1. naknade prijevoznih troškova na službenom putovanju u visini stvarnih
izdataka,

2. naknade troškova noćenja na službenom putovanju u visini stvarnih
izdataka, a najviše do visine cijene noćenja u hotelu "A" kategorije u
istom mjestu,

3. naknade troškova prijevoza na posao i s posla mjesnim javnim prijevozom
u visini stvarnih izdataka, prema cijeni mjesečne odnosno pojedinačne prijevozne
karte,

4. naknade troškova prijevoza na posao i s posla međumjesnim javnim
prijevozom u visini stvarnih izdataka, prema cijeni mjesečne odnosno pojedinačne
karte. Ako zaposlenik mora sa stanice međumjesnog javnog prijevoza koristiti
i mjesni prijevoz, stvarni izdaci se utvrđuju u visini troškova mjesnog
i međumjesnog prijevoza,

5. naknade za korištenje privatnog automobila u službene svrhe do visine
30% cijene litre benzina (super - olovni) po prijeđenom kilometru,

6. potpore zbog invalidnosti zaposlenika do 2.500,00 kuna godišnje,

7. potpore za slučaj smrti zaposlenika do 7.500,00 kuna,

8. potpore u slučaju smrti člana uže obitelji zaposlenika (supružnika,
roditelja, roditelja supružnika, djece, drugih predaka i potomaka u izravnoj
liniji, usvojene djece i djece na skrbi) do 2.500,00 kuna,

9. potpore zbog neprekidnog bolovanja zaposlenika dužeg od 90 dana do
2.500,00 kuna godišnje. Razdoblje bolovanja duže od 90 dana ne mora se
odnositi na jednu kalendarsku godinu,

10. dar djetetu do 15 godina starosti do 400,00 kuna godišnje,

11. nagrade zaposlenicima za ukupno navršenih:

11.1.         10 godina radnog staža do 1.000,00 kuna

11.2.         15 godina radnog staža do 1.300,00 kuna,

11.3.         20 godina radnog staža do 1.700,00 kuna,

11.4.         25 godina radnog staža do 2.000,00 kuna,

11.5.         30 godina radnog staža do 2.200,00 kuna,

11.6.         35 godina radnog staža do 2.500,00 kuna,

11.7.         40 godina radnog staža do 3.000,00 kuna,

12. dnevnice u zemlji do 170,00 kuna dnevno, za službeno putovanje koje
traje preko 12 sati dnevno. Za službena putovanja u zemlji koja traju više
od 8 a manje od 12 sati dnevno neoporezivi dio dnevnica iznosi do 85,00
kuna,

13. dnevnice u inozemstvu do visine iznosa propisanih za korisnike državnog
proračuna,

14. terenski dodatak u zemlji do 170,00 kuna dnevno, na ime pokrića
troškova prehrane i drugih troškova zaposlenika na terenu u zemlji, osim
troškova smještaja koji se podmiruju na teret poslodavca i ne smatraju
se dohotkom zaposlenika,

15. terenski dodatak u inozemstvu do 250,00 kuna dnevno, na ime pokrića
troškova prehrane i drugih troškova zaposlenika na terenu u inozemstvu,
osim troškova smještaja koji se podmiruju na teret poslodavca i ne smatraju
se dohotkom zaposlenika,

16. pomorski dodatak do 250,00 kuna dnevno,

17. naknada za odvojeni život od obitelji do 1.500,00 kuna mjesečno,

18. otpremnine prilikom odlaska u mirovinu do 7.000,00 kuna,

19. otpremnine radi poslovno uvjetovanih otkaza i osobno uvjetovanih
otkaza do visine jedne prosječne mjesečne plaće isplaćene zaposleniku u
tri mjeseca prije prestanka ugovora o radu, za svaku navršenu godinu rada
kod toga poslodavca i otpremnine radi ozljede na radu ili profesionalne
bolesti do visine jedne prosječne mjesečne plaće isplaćene zaposleniku
u tri mjeseca prije prestanka ugovora o radu, za svaku navršenu godinu
rada kod toga poslodavca."

Stavak 3. mijenja se i glasi:

"(3) Plaćom se ne smatraju nagrade učenicima i studentima za vrijeme
praktičnog rada odnosno naukovanja te stipendije učenicima i studentima
za školovanje na srednjim, višim i visokim školama, te fakultetima do visine
1.000,00 kuna mjesečno. Stipendijama se smatraju potpore učenicima i studentima
za školovanje, uz uvjet da učenik ili student nije sa isplatiteljem stipendije
ugovorio obvezu nesamostalnog rada."

Članak 4.

U članku 24. u točki 4. iza riječi "dionicama" umjesto točke dodaje
se zarez i točka 5. koja glasi:

"5. svi drugi primici po osnovi i u svezi s nesamostalnim radom koji
se daju u naravi, osim izravnih ili neizravnih novčanih isplata i doznaka."

Članak 5.

U članku 26. iza stavka 2. dodaje se novi stavak 3. koji glasi:

"(3) Isplatama plaće sa zakašnjenjem u smislu stavka 1. i 2. ovoga članka
ne smatraju se naknade isplate plaće u slučaju radnih sporova, odnosno
isplate plaće po sudskim rješenjima. Kamate koje se isplaćuju u tom slučaju
smatraju se naknadom štete u skladu s člankom 13. stavkom 1. točkom 3.
ovoga Pravilnika i ne podliježu plaćanju poreza na dohodak."

Članak 6.

U članku 27. u stavku 6. brišu se riječi u zagradi "ili zakonom utvrđene
ustanove mirovinskog ili invalidskog osiguranja", a iza riječi "posloprimci"
brišu se riječi" "i umirovljenici".

Stavak 7. mijenja se i glasi:

"Plaća od koje je porezni obveznik dužan platiti porez u tuzemstvu,
a ostvaren je u inozemstvu (posredno ili neposredno) u stranoj valuti,
preračunava se u kunsku vrijednost prema srednjem tečaju Hrvatske narodne
banke važećem na dan primitka. Iznimno, ako se dan primitka plaće ne može
točno utvrditi, preračunavanje na srednji tečaj Hrvatske narodne banke
obavlja se s 31. 12. godine u kojoj je plaća u inozemstvu ostvarena, ili
na zadnji dan u mjesecu s kojim završava porezno razdoblje (u slučaju kraćeg
poreznog razdoblja od kalendarske godine)."

Stavak 11. mijenja se i glasi:

"(11) Porez na plaću po osnovi stipendije obračunava se na razliku između
stvarno isplaćene stipendije i neoporezivog iznosa stipendije iz članka
23. stavka 3. ovoga Pravilnika, na način propisan odredbama članka 41.
Zakona. Ako razlika između stvarno isplaćene i neoporezivog dijela stipendije
mjesečno iznosi do 1.000,00 kuna, porez se obračunava na način iz članka
41. stavka 5. i 6. Zakona. Na razliku oporezive stipendije veću od 1.000,00
kuna porez se obračunava na način iz članka 41. stavka 3. Zakona, odnosno
primatelj stipendije može koristiti osobne odbitke pod uvjetima iz članka
31. stavka 10. ovoga Pravilnika".

Članak 7.

U članku 41. stavak 1. mijenja se i glasi:

"Samostalnost znači da se djelatnost obavlja za vlastiti račun i na
vlastitu odgovornost. Za razgraničenje samostalnih djelatnosti od nesamostalnog
rada mjerodavna su njihova obilježja, a ne vrsta ugovora ili oblik isplate.
Za samostalnu djelatnost bitna su obilježja: ulaganje kapitala, postojanje
poduzetničkog rizika, slobodno određivanje vrste djelatnosti, te vremena
i mjesta obavljanja djelatnosti, rad za više naručitelja, poduzetnik može
djelatnost obavljati osobno i/ili sa zaposlenicima, poduzetnik ne ostvaruje
dohodak u vrijeme kada se djelatnost ne obavlja. Ako istovremeno postoje
obilježja nesamostalnog rada i samostalne djelatnosti, o karakteru rada
ili djelatnosti prosuđuje se prema obilježjima koja prevladavaju."

Članak 8.

U članku 45. stavak 6. mijenja se i glasi:

"(6) Poreznim obveznicima koji obavljaju samostalne djelatnosti iz članka
11. stavka 1., 2. i 3. Zakona priznaju se kao poslovni izdaci iznosi naknada,
potpora i nagrada, isplate učenicima i studentima za vrijeme praktičnog
rada i naukovanja, te učenicima i studentima na ime stipendije koja ima
karakter potpore za vrijeme redovnog školovanja na srednjim, višim, visokim
školama i fakultetima, prema članku 23. stavku 2. i 3. ovoga Pravilnika.
Poslovnim izdacima obveznika poreza na dohodak od samostalne djelatnosti
iz članka 11. stavka 4. Zakona priznaju se izdaci iz članka 23. stavka
2. točke 1., 2., 5., 12. i 13. ovoga Pravilnika."

Članak 9.

U članku 50. stavak 2. mijenja se i glasi:

"(2) Poreznom obvezniku koji obavlja samostalne djelatnosti iz članka
11. stavka 1., 2. i 3. Zakona u poslovne izdatke ne priznaje se otpis (amortizacija)
i zaštita kapitala na dugotrajnu imovinu koja služi za obavljanje djelatnosti,
a nije iskazana u Popisu dugotrajne imovine. Ovi izdaci ne priznaju se
ni na dodatna ulaganja u imovinu koja nije iskazana u Popisu dugotrajne
imovine. Poreznom obvezniku iz članka 11. stavka 4. Zakona ne priznaju
se izdaci otpisa (amortizacije) i zaštite kapitala uloženog u dugotrajnu
imovinu. Ovi izdaci mogu se priznati pod uvjetom da je porezni obveznik
prijavljen u registar obveznika poreza na dohodak i da dohodak utvrđuje
na temelju poslovnih knjiga u skladu s člancima 15., 16., 17., 18. i 19.
Zakona."

Članak 10.

U članku 55. stavak 1. mijenja se i glasi:

"(1) Porezni obveznici koji obavljaju samostalnu djelatnost iz članka
11. stavka 1., 2. i 3. Zakona utvrđuju dohodak temeljem poslovnih knjiga
(članak 16. stavak 2. Zakona)."

Stavak 4. mijenja se i glasi:

"(4) Porezni obveznici koji vode knjige ulaznih i izlaznih računa prema
primljenim i izdanim računima u skladu s propisima o porezu na dodanu vrijednost
nisu obvezni osiguravati podatke o potraživanjima i obvezama iz stavka
3. ovoga članka. Porezni obveznici koji knjige ulaznih i izlaznih računa
prema propisima o porezu na dodanu vrijednost vode prema plaćenim odnosno
neplaćenim računima, obvezni su voditi i evidenciju o potraživanjima i
obvezama iz stavka 3. ovoga članka."

Stavak 5. mijenja se i glasi:

"(5) Porezni obveznici koji obavljaju djelatnost iz članka 11. stavka
4. Zakona mogu radi utvrđivanja dohotka voditi poslovne knjige iz stavka
2. ovoga članka. Ako ovi porezni obveznici ne vode poslovne knjige dohodak
utvrđuju na temelju iskaza (pregleda) ostvarenih poslovnih primitaka i
nastalih poslovnih izdataka, sastavljenog na osnovi urednih i vjerodostojnih
isprava. U pregledu primitaka i izdataka poreznih obveznika koji obavljaju
djelatnosti iz članka 11. stavka 4. Zakona, koji za tu djelatnost ne vode
propisane poslovne knjige, kao poslovni izdaci ne mogu biti iskazani izdaci
otpisa i zaštite kapitala uloženog u dugotrajnu imovinu. Pregled primitaka
i izdataka sastavlja se na način propisan za Knjigu primitaka i izdataka
iz članka 56. stavka 2. ovoga Pravilnika."

Članak 11.

U članku 57. stavak 5. briše se.

Stavak 6. koji postaje stavak 5., mijenja se i glasi:

"(5) Knjigu prometa nisu obvezni voditi obveznici poreza na dohodak
koji nisu obveznici poreza na dodanu vrijednost ili su oslobođeni poreza
na dodanu vrijednost, uz uvjet da djelatnost ne obavljaju u više poslovnih
jedinica, a podatke u Knjigu primitaka i izdataka unose u rokovima propisanim
u stavku 1. ovoga članka."

Iza stavka 5. dodaje se stavak 6. koji glasi:

"(6) Knjigu prometa nisu obvezni voditi obveznici poreza na dohodak
koji vode evidencije o dnevnom prometu po posebnim zakonima, uz uvjet da
podatke o dnevnom gotovinskom prometu u tim evidencijama iskazuju u rokovima
propisanim stavkom 1. ovoga članka."

Članak 12.

Članak 64. mijenja se i glasi:

"(1) Djelatnost poljoprivrede i šumarstva obuhvaća sustavno korištenje
prirodnih dobara - zemlje i iskorištavanje njihovih proizvoda.

(2) Obveznici poreza na dohodak iz djelatnosti poljoprivrede i šumarstva
dohodak utvrđuju na način propisan člankom 15. do 19. Zakona, ako su po
osnovi obavljanja djelatnosti poljoprivrede i šumarstva i obveznici poreza
na dodanu vrijednost.

(3) U slučaju iz stavka 2. ovoga članka porezni obveznik može se u skladu
s člankom 22. stavkom 2. Zakona opredijeliti za plaćanje poreza na dobit
prema Zakonu o porezu na dobit."

Članak 13.

U članku 65. dodaje se novi stavak 5. koji glasi:

"(5) Porezni obveznik koji dohodak od imovine ostvaruje izdavanjem u
najam odnosno zakup nekretnina i po toj osnovi je obveznik poreza na dodanu
vrijednost, dohodak utvrđuje u skladu s odredbama članka 15. do 19. Zakona,
te ima druga prava i obveze propisane za dohodak od samostalne djelatnosti
iz članka 11. stavka 1., 2. i 3. Zakona."

Stavci 5., 6., 7., 8., 9. i 10. postaju 6., 7., 8., 9., 10. i 11.

U stavku 7. riječi "iz stavka 5." zamijenjuju se riječima "iz stavka
6.".

U stavku 10. riječi "iz stavka 8." zamijenjuju se riječima "iz stavka
9.".

Članak 14.

U članku 72. u stavku 3. iza riječi "obrt" briše se točka i dodaju se
riječi: "ili ako se zajednički dohodak od imovine i imovinskih prava oporezuje
kao obrt prema članku 65. stavku 5. ovoga Pravilnika."

Članak 15.

U članku 73. u stavku 1. iza riječi "iz ostvarenih dohodaka" dodaju
se riječi u zagradi "(od nesamostalnog rada i/ili samostalne djelatnosti
i/ili od imovine i imovinskih prava)".

Članak 16.

U članku 75. stavak 3. mijenja se i glasi:

"(3) Za svakog uzdržavanog invalidnog člana uže obitelji osobni odbitak
iz članka 34. stavka 1. i 2. Zakona povećava se za 0,2 osnovnog osobnog
odbitka. Uzdržavanim invalidnim članovima uže obitelji smatra se osoba
kojoj je rješenjem donesenim prema propisima o mirovinskom i invalidskom
osiguranju, zaštiti vojnih i civilnih invalida rata, socijalnoj skrbi,
odgoju i obrazovanju i prema drugim propisima utvrđeno tjelesno oštećenje
ili invalidnost."

Članak 17.

U članku 77. stavak 2. mijenja se i glasi:

"(2) Porezni obveznik može radi ostvarivanja prava na iskorištenje osobnih
odbitaka, umanjenja porezne osnovice za tekući gubitak ili preneseni ukamaćeni
gubitak od obavljanja samostalne djelatnosti iz članka 11. stavka 1. do
3. Zakona ili ravnomjernog godišnjeg oporezivanja, dohotke iz stavka 1.
ovoga članka unijeti u godišnju poreznu prijavu. U tom slučaju plaćeni
predujmovi poreza po odbitku iz stavka 1. ovoga članka ne smatraju se konačnim
godišnjim porezom."

Članak 18.

U članku 79. u stavku 2. iza riječi "JMBG poreznog obveznika," dodaju
se riječi "matični broj za strance ili sistemski financijski broj za strance".

Članak 19.

U članku 81. stavak 2. mijenja se i glasi:

"(2) Rješenjem iz stavka 1. ovoga članka utvrđuju se predujmovi za:

1. dohodak od obrtničkih djelatnosti, djelatnosti slobodnih zanimanja,
djelatnosti poljoprivrede i šumarstva i drugih djelatnosti koje se prema
zakonu ili na zahtjev poreznog obveznika oporezuju kao obrt,

2. dohodak od imovine ostvaren iznajmljivanjem nekretnina i pokretnina
koji čini najamnina odnosno zakupnina umanjena za 30%,

3. dohodak od imovine ostvaren iznajmljivanjem nekretnina, ako po toj
osnovi postoji i obveza poreza na dodanu vrijednost prema Zakonu o porezu
na dodanu vrijednost.".

Članak 20.

U članku 88. u stavku 1. točka 2. mijenja se i glasi:

"2. umirovljenici koji ostvaruju mirovinu iz zakonom utvrđene ustanove
mirovinskog osiguranja na temelju ranije uplaćenih obveznih doprinosa u
tuzemstvu, pod uvjetom da uz mirovinu nisu ostvarivali druge dohotke za
koje je propisana obveza podnošenja godišnje porezne prijave,".

U stavku 1. točka 7. postaje točka 6.

Članak 21.

U članku 92. u stavku 1. u točki 2. riječi "brojeve žiro-računa i naziv
banaka kod kojih su otvoreni" zamijenjuju se riječima "brojeve računa otvorenih
kod organizacija ovlaštenih za platni promet i naziv tih organizacija".

U stavku 1. točka 13. mijenja se i glasi:

"13. pod IV. 2a. podatke o ostvarenom dohotku od obrta i slobodnih zanimanja,
dohotku od djelatnosti poljoprivrede i šumarstva i dohotku od iznajmljivanja
nekretnina za koju djelatnost je porezni obveznik istodobno i obveznik
poreza na dodanu vrijednost i to za obveznika pojedinca odnosno za obveznika
supoduzetnika ili suvlasnika (članak 11. stavak 1., 2. i 3. i članak 32.
stavak 2. Zakona),".

Članak 22.

U članku 102. stavak 3. mijenja se i glasi:

"(3) Za svrhe oporezivanja dohotka, isplatama u gotovu novcu smatra
se izravna predaja gotovog novca (novčanica i kovanica), isplata čekom,
isplata na štednu knjižicu građana pri poslovnoj banci ili pošti i sve
druge isplate obavljene neposredno odnosno mimo računa poreznih obveznika
otvorenih kod ovlaštenih organizacija za poslove platnog prometa."

Članak 23.

Iza članka 108. dodaje se novi članak 108a. koji glasi:

"Iznimno od odredbi članka 95. ovoga Pravilnika utvrđivanje godišnjeg
dohotka i poreza na dohodak za 1998. godinu obavit će se prema načelu nominalnog
godišnjeg dohotka.".

Članak 24.

Ovaj Pravilnik stupa na snagu danom objave u "Narodnim novinama", a
primjenjuje se od 1. svibnja 1998. godine.

Klasa: 410-01/98-01/208
Urbroj: 513-07/98-1
Zagreb, 5. svibnja 1998.

Ministar financija
**mr. Borislav Škegro,** v. r.

Pravilnik, NN 67/1998-806